સુપ્રીમ કોર્ટે ‘કમિશનર ઓફ ઇન્કમટેક્સ, વેસ્ટ બેંગોલ વિરુદ્ધ રામ બીનોય કુમાર સુહાસ રોય’ (32 ITR 466 (SC))ના કેસમાં પ્રસ્થાપિત કરેલા માર્ગદર્શક સિદ્ધાંતો અનુસાર જો ખેતીની મૂળભૂત પ્રક્રિયાઓ પછીની ક્રિયાઓ, જેવી કે છોડ ઊખેડવા, છોડની જાળવણી કરવી, ખોદકામ કરવું, વાડ કરવી વગેરે મૂળભૂત પ્રક્રિયાઓના અનુસંધાનમાં કરવામાં આવી ન હોય તો માત્ર તેને જમીન સાથે કાંઈક સંબંધ છે એટલા જ કારણસર તેને ખેતીની પ્રક્રિયાઓ ગણી શકાય નહીં અને માટે તેમાંથી ઉદ્ભવતી આવકને ખેતીની આવક ગણી શકાય નહીં. દા. ત. ઢોરઉછેર, ડેરી ફાર્મિગ વગેરેની આવકને ખેતીની આવક તરીકે ગણી શકાય નહીં.